SET รีบาวด์! ปิดเช้าบวก 2.51 จุด รับแรงซื้อกลับบลูชิพ ลุ้นบ่ายวิ่งต่อ
SET รีบาวด์! ปิดเช้าบวก 2.51 จุด รับแรงซื้อกลับบลูชิพ ลุ้นบ่ายวิ่งต่อ โดยดัชนีช่วงเช้าปิดที่ระดับ 1,354.69 จุด เพิ่มขึ้น 2.51 จุด หรือ 0.19% มูลค่าการซื้อขาย 2.63 หมื่นล้านบาท
23 มิ.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,354.69 จุด เพิ่มขึ้น 2.51 จุด หรือ 0.19% มูลค่าการซื้อขาย 2.63 หมื่นล้านบาท 
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้รีบาวด์ขึ้นหลังจากที่ได้ปรับตัวลงไปแรงเมื่อวานนี้ แต่ upside ตลาดก็มีจำกัด ซึ่งตลาดบ้านเรายังได้รับอานิสงส์จากราคาน้ำมันที่ขยับขึ้นมายืนเหนือระดับ 40 เหรียญฯ/บาร์เรล ทำให้ไปหนุนหุ้นในกลุ่มพลังงานได้บ้าง แต่สถานการณ์แพร่ระบาดไวรัสโควิด-19 ระลอกสอง ในประเทศอื่น ๆ เป็นเรื่องที่ยังสร้างความกังวลให้กับนักลงทุนอยู่ ซึ่งล่าสุดเกาหลีใต้ก็ประกาศจำนวนผู้ติดเชื้อเพิ่มขึ้น ทำให้อาจจะมีผลต่อมาตรการ Travel Bubble ของไทยที่ยังไม่ได้ประกาศออกมา
ขณะที่ตลาดหุ้นในภูมิภาคเอเชียในช่วงเช้านี้ก็เหวี่ยงตามกระแสข่าวที่ออกมาจากสหรัฐฯ ในช่วงแรกก็มีข่าวสหรัฐคว่ำข้อตกลงการค้าจีน ทำให้ตลาดฯต่างปรับตัวลงกัน แต่ต่อมาไม่นานก็มีข่าวสหรัฐฯออกมายืนยันไม่ยกเลิกข้อตกลงการค้าจีน ตลาดภูมิภาคก็เริ่มพลิกกลับขึ้นมาเคลื่อนไหวในแดนบวกได้เป็นส่วนใหญ่ แม้แต่ดาวโจนส์ฟิวเจอร์สในช่วงเช้าก็เหวี่ยงตามกระแสข่าวดังกล่าว โดยปรับตัวลงไป 400 จุดในช่วงเช้า ก่อนที่จะพลิกกลับมายืนในแดนบวก
อย่างไรก็ดี บ้านเราให้รอติดตามผลการประชุมคณะกรรมการนโยบายการเงิน (กนง.)ในวันพรุ่งนี้ โดยฝ่ายวิจัยคาดว่าจะคงอัตราดอกเบี้ยนโยบาย
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะแกว่งไซด์เวย์ แต่ upside จำกัด เนื่องจากตลาดยังไม่มีข่าวบวกเข้ามา แต่ตลาดได้ปรับตัวลงไปมากแล้วทำให้อาจรีบาวด์ระหว่างทางได้บ้าง พร้อมให้กรอบการแกว่งไว้ที่ 1,340-1,360 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK   มูลค่าการซื้อขาย  1,889.49 ล้านบาท  ปิดที่   90.00 บาท เพิ่มขึ้น  0.75 บาท
CPF     มูลค่าการซื้อขาย  1,775.22 ล้านบาท  ปิดที่   30.75 บาท ลดลง   1.25 บาท
STA     มูลค่าการซื้อขาย  1,201.17 ล้านบาท  ปิดที่   28.25 บาท ลดลง   0.75 บาท
MINT    มูลค่าการซื้อขาย    854.95 ล้านบาท  ปิดที่   20.50 บาท ลดลง   0.20 บาท
BBL     มูลค่าการซื้อขาย    835.19 ล้านบาท  ปิดที่  107.00 บาท เพิ่มขึ้น  2.00 บาท